हिन्दुस्तान के सर्वेक्षण में हमने अंतरराष्ट्रीय फलक पर विभिन्न क्षेत्रों में सक्रिय हस्तियों संबंधी विकल्प अपने पाठकों को दिए थे। यह हस्तियां थीं अमेरिका के राष्ट्रपति बराक ओबामा, स्लमडॉग मिलिनेयर के निर्देशक डैनी बॉयल, फर्राटा दौड़ के विश्व चैंपियन उसेन बोल्ट, भारतीय मूल के स्टील किंग लक्ष्मीनिवास मित्तल और श्रीलंका में शांति प्रक्रिया में अग्र भूमिका निभाने वाले सरथ फोंसेका। हमारे पाठकों ने अमेरिकी राष्ट्रपति बराक ओबामा को अपनी पहली पसंद घोषित किया और उन्हें 42.13 मत मिले। बराक ओबामा को इतनी बड़ी संख्या में पाठकों के वोट मिलने के कई कारण हैं जिसका सबसे बड़ा कारण संभवत: उनकी साफ और लीक से हटकर बनी छवि रही है। अमेरिका के पहले अश्वेत राष्ट्रपति बनने के साथ-साथ उन्होंने विश्व शांति के बारे में कई नए प्रस्ताव भी रखे।